Mikko Lehtonen (jääkiekkoilija, 1978)
Ura > Seuraura

Lehtonen oli Kiimingin Kiekko-Poikien kasvatti. Hän siirtyi C-juniori-ikäisenä Oulun Kärppiin. Lehtonen oli sekä kaudella 1996–1997 että kaudella 1998–1999 seuran A-nuorten tehokkain puolustaja. Noista jälkimmäisen kauden päätteeksi hän oli lopettamassa jo jääkiekkoilun, kunnes Kärppien silloinen päävalmentaja Juhani Tamminen antoi Lehtoselle mahdollisuuden miesten peleissä. Hän pelasi kauden aikana kaksi ottelua I-divisioonassa. Varsinaisella tulokaskaudellaan 1999–2000 Lehtonen teki siellä 45 runkosarja- ja kuudessa pudotuspeliottelussa tehot 5+10=15 ja oli kauden päätteeksi nostamassa Kärppiä SM-liigaan.
Ensimmäinen SM-liigakausi 2000–2001 toi Lehtoselle 54 runkosarjaottelussa tehot 6+9=15 sekä yhdeksässä pudotuspeliottelussa kolme syöttöpistettä. Hän oli SM-liigan tehokkain tulokaspuolustaja ja sijoittui tulokkaiden pistepörssissä viidenneksi. Lehtosen liigauran avausmaali syntyi 12. lokakuuta 2000 vieraissa Porin Ässiä vastaan. Nashville Predators varasi hänet yli-ikäisenä (23 vuotta) 271. pelaajana NHL:n varaustilaisuudessa 2001. Lehtonen oli Kärppien tehokkain puolustaja runkosarjassa kaudella 2002–2003 Joni Pitkäsen kanssa tehoilla 8+11=19 sekä kaudella 2004–2005 tehoilla 11+17=28, jolloin hän sijoittui SM-liigan puolustajien pistepörssissä seitsemänneksi. Lehtonen voitti Suomen-mestaruuden vuosina 2004 ja 2005, SM-hopeaa vuonna 2003 sekä SM-pronssia vuonna 2006.
Helmikuussa 2006 Lehtonen teki kaksivuotisen jatkosopimuksen Kärppien kanssa, mutta hän siirtyi kuitenkin vuoden mittaisella ja kaksisuuntaisella sopimuksella Nashville Predatorsin organisaatioon kaudeksi 2006–2007. Lehtonen pelasi ensimmäisen NHL-ottelunsa 7. lokakuuta 2006 Minnesota Wildia vastaan, jolloin hän teki myös NHL-uransa avausmaalin jo ensimmäisessä vaihdossaan ja ensimmäisellä laukauksellaan. Maaliin tarvittiin vain 11 sekuntia. Yhteensä Lehtonen pelasi kauden aikana 15 NHL-ottelua tehopistein 1+2=3. Hän pelasi kuitenkin suurimman osan kaudestaan AHL:ssä. Lehtonen kärsi Predatorsin farmijoukkue Milwaukee Admiralsissa pelatessaan aivotärähdyksestä. Siirtotakarajalla, helmikuun 2007 lopulla hänet kaupattiin Buffalo Sabresiin vaihdossa neljännen kierroksen varausvuoroon kesälle 2007. Lehtonen ei enää Sabresin organisaatiossa saanut peliaikaa ylhäältä NHL:stä, vaan pelasi loppukauden ainoastaan farmijoukkue Rochester Americansissa.
Lehtonen palasi vuoden tauon jälkeen Kärppiin kaudeksi 2007–2008. Hän teki SM-liigan yhden kauden piste-ennätyksensä tehoilla 8+25=33, joilla Lehtonen oli Kärppien tehokkain puolustaja ja sijoittui puolustajien pistepörssissä viidenneksi TPS:n Lee Sweattin kanssa. Hän voitti kauden päätteeksi Suomen-mestaruuden ja valittiin SM-liigan tähdistökentälliseen. Kaudeksi 2008–2009 Lehtonen siirtyi vuoden mittaisella sopimuksella Ruotsin Elitserienissä pelaavaan Timrå IK:hon. Hän toimi joukkueen varakapteenina ja oli tehoilla 15+15=30 Timrån tehokkain puolustaja sekä toiseksi paras maalintekijä Tom Wandellin ja Fredrik Hynningin kanssa. Lehtonen sijoittui Elitserienin puolustajien pistepörssissä kolmanneksi Rögle BK:n Kenny Jönssonin kanssa. Hän voitti koko liigan puolustajien maalipörssin. Lehtosen maaleista 12 syntyi ylivoimalla ja hän jakoi HV71:n Martin Thörnbergin kanssa pelipaikastaan huolimatta myös Elitserienin ylivoimamaalipörssin voiton.
Kaudella 2009–2010 Lehtonen jatkoi Elitserien-uraansa vuoden mittaisella sopimuksella Frölunda HC:n riveissä, mutta marraskuussa 2009 seura ilmoitti, että sopimus on purettu yhteisymmärryksessä Lehtosen henkilökohtaisista syistä johtuen. Hän palasi Kärppiin tammikuussa 2010 kevääseen 2012 ulottuvalla sopimuksella. Kaudella 2010–2011 Lehtosesta tuli Kärppien varakapteeni. Hän oli 12 osumallaan joukkueen eniten maaleja tehnyt puolustaja. Lehtosen runkosarja jäi kuitenkin vain 43 ottelun mittaiseksi tammikuussa 2011 tulleen kierukkavamman takia. Hänen kautta 2011–2012 lyhensi useilla viikoilla puolestaan tammikuussa 2012 olkapäävamma, joka vielä paheni helmikuussa omalla pihalla tehdyissä lumitöissä. Samassa kuussa Lehtonen teki kaksivuotisen jatkosopimuksen Kärppien kanssa.
Lehtonen oli kaudella 2012–2013 Kärppien tehokkain puolustaja työsulun jälkeen NHL:ään palanneen Jason Demersin jälkeen tehoilla 6+14=20. Kauden viimeiset pelit jäivät häneltä kuitenkin väliin nivusvamman takia. Kaudella 2013–2014 Lehtonen pelasi loukkaantumisten takia vain 26 runkosarjaottelua. Hän ei pelannut yhtään pudotuspeliottelua, mutta Lehtosen runkosarjaottelumäärä riitti kuitenkin Suomen-mestaruuteen.
Kaudeksi 2015–2016 Lehtonen nimettiin Kärppien A-nuorten apuvalmentajaksi.